
Бүген Татарстан Республикасы Президенты Рөстәм Миңнеханов «Динамо – Ак Барс» чирәмдәге хоккей клубын 2022 елгы сезонда чирәмдәге хоккей буенча Россия чемпионы (суперлига) титулы белән котлады.

Спортчыларны котлау Казан Кремленең тантаналар залында узды.

«Сезне Россия суперлигасында искиткеч һәм берсүзсез җиңүегез белән котлыйм! Команда рухы һәм иң югары осталык, максималь нәтиҗәләргә ирешү омтылышы сезгә тагын бер җиңү китерде. Бу уңыш команда өчен 20 нче юбилей һәм Россия спорты тарихында рекордлы булды», - диде Рөстәм Миңнеханов.

Рөстәм Миңнеханов шулай ук команданың чирәмдәге хоккей тарихында беренче тапкыр алтын требл рәсмиләштерүен, агымдагы елда Россия Кубогы, Россия Суперкубогы һәм ил чемпионнары титулларын яулавын искәртте.

«Бу бөтен Татарстан спорты өчен зур уңыш. Пьедесталның иң югары баскычы – бөтен коллективның планлы, максатчан эш нәтиҗәсе», - дип ассызыклады ТР Президенты. Ул команда җитәкчелегенә, уенчыларга, тренерлар составына, шулай ук республиканың чирәмдәге хоккей федерациясе җитәкчелегенә, клуб спонсорларына рәхмәт белдерде.

«Гомуми тырышлык нәтиҗәсендә республикада тренировкалар һәм югары нәтиҗәләргә ирешү өчен максималь уңайлы шартлар тудырылган. Сезнең гаиләләрегез, дусларыгыз, җанатарларыгызның һәм барлык татарстанлыларның хәрби рухын ныгытуга зур өлеш кертә. Команданың уңышы – республикада чирәмдәге хоккейны үстерүгә этәргеч, үсеп килүче буын өчен яхшы үрнәк. Чирәмдәге хоккей осталары командасының күп кенә спортчыларының «Динамо» республика Олимпия резервы спорт мәктәбендә тәрбияләнүчеләрдән чыгуы аеруча сөендерә. Мәктәп лаеклы смена үстерә!», – диде Рөстәм Миңнеханов.

Татарстан Президенты спортчыларга бәхет, сәламәтлек һәм киләчәктә искиткеч җиңүләр теләде.

Рөстәм Миңнеханов «Динамо-Казан» чирәмдәге хоккей клубы коллективына Татарстан Республикасы Президенты Рәхмәтен тапшырды, шулай ук Татарстан Республикасы дәүләт бүләкләрен тапшырды.

Җавап сүзләрен баш тренер Араик Маргарян һәм команда капитаны Семен Матковский әйтте.

Спортчылар Татарстан Республикасы Президентына клуб логотибы төшерелгән истәлекле кәшәкә һәм футболка тапшырдылар.
Рөстәм Миңнеханов «Динамо – Ак Барс» чирәмдәге хоккей ир-атлар командасын тәбрикләүдә: Команда рухы һәм югары осталыгы сезгә чираттагы җиңү китерде